郊祀慶成詩
作者：蘇軾
朝代：宋

paragraphs: 帝出乘昌運，天心予太平。
文章三代繼，制作七年成。
大祀乾坤合，剛辰日月明。
泰壇朝埽地，魄寶夜垂精。
仰御圓蒼蓋，環觀海岳城。
北流吞朔易，西極落欃槍。
升燎靈光答，回鑾瑞霧迎。
需雲遍枯槁，解雨達勾萌。
可頌非天德，因箴亦下情。
民言知有酌，帝謂本無聲。
富國由崇儉，祈年在好生。
無心斯格物，克己自銷兵。
化國安新政，孤臣返舊耕。
還將清廟什，留與野人賡。